Filmen foregår i Europa i 1370'erne, og handler om den unge William Thatcher, spillet af Heath Ledger, der er væbner for ridderen Sir Ector. Efter Ectors død begynder han at deltage i ridderturneringer, skønt denne sport kun er tilladt for adelige. Han støder på den fattige unge forfatter Geoffrey Chaucer, der til gengæld for tøj og mad tilbyder William at forfalske et dokument, så han kan give sig ud for at være adelig. Herefter går William i træningslejr med sine to kumpaner Wat og Roland (Alan Tudyk og Mark Addy), så han kan gøre lykke i verdens største ridderturnering. Det lykkedes ham at træne sig op til at kunne besejre sine modstandere og sammen med sine følgesvende og Chaucer, der er en veltalende herold, rejser han rundt i Europa under pseudonymet Sir Ulrich von Liechtenstein. I løbet af kampene forelsker han sig i den unge adelsdame Jocelyn (Shannyn Sossamon) og udvikler et gnistrende fjendskab med Count Adhemar of Anjou (Rufus Sewell).